LV Eiropas Savienības Oficiālais Vēstnesis C 125/5

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 125/05

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

GROZĪJUMU PIETEIKUMS SASKAŅĀ AR 9. PANTU

“MELA ALTO ADIGE”/“SÜDTIROLER APFEL”

EK Nr.: IT-PGI-0105-0207-09.09.2011

ACVN ( ) AĢIN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums — Produkta apraksts —  Ģeogrāfiskais apgabals —  Izcelsmes apliecinājums — Ražošanas metode —  Saikne — Marķējums —  Valsts prasības —  Citur (precizēt)

2. Grozījuma(-u) veids:

— Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

3.1. Produkta apraksts:

Produkta specifikācijas 2. panta 2.1. punktā precizēts, ka “Mela Alto Adige” jeb “Südtiroler Apfel” ražošanai atļauts izmantot norādīto šķirņu mutantus un klonus.

Spēkā esošajā produkta specifikācijā atļautajām šķirnēm pievienotas šķirnes “Pinova” un “Topaz”. Abu šķirņu ābolu audzēšana Alto Adidžē (Alto Adige) sākta attiecīgi 1985. un 1992. gadā. Pašlaik abas šīs šķirnes ir svarīga Alto Adidžes ābolu sortimenta sastāvdaļa.

Atzīts, ka ir lietderīgi produkta specifikācijas 2. panta 2.2. punktā norādīt laikposmu, kādā jāveic augļu cukuru satura un cietības mērījumi. Noteiktajā laika posmā nosakāmie kvalitātes rādītāji ir jāuzskata par derīgiem visā produkta tirdzniecības posma laikā, jo mūsdienīgo uzglabāšanas paņēmienu dēļ ar cietību un cukuru saturu saistīto rādītāju pasliktināšanās ir pavisam nenozīmīga.

Produkta specifikācijā iekļauti arī II šķiras augļi, ja vien tie izaudzēti pēc bioloģiskās lauksaimniecības ražošanas metodes.

Specifikācijas 2. panta 2.2. punktā šķirnei “GALA” veltītajā daļā svītrota atsauce uz “Royal Gala un līdzīgiem”, jo “Royal Gala” ir nevis šķirne, bet gan tirdzniecības zīme.

Specifikācijas 2. panta 2.2. punktā šķirnei “RED DELICIOUS” veltītajā daļā svītrota atsauce uz “Red Chief”, jo ”Red Chief” ir nevis šķirne, bet gan reģistrēta tirdzniecības zīme.

Specifikācijas 2. panta 2.2. punktā šķirnei “STAYMAN WINESAP” veltītajā daļā kļūdaini norādīts “Stayman”, nevis “Staymanred”.

3.2. Ražošanas metode:

Specifikācijas 5. panta 5.1. punktā svītrota atsauce “uz integrēto ražošanu un/vai bioloģisko lauksaimniecību”. Pēc šā grozījuma ir iespējams izmantot arī citus, nesenākus audzēšanas tehniskos standartus, kuru ietekme uz vidi ir neliela.

Specifikācijas 5. panta 5.3. punkta otrajā daļā svītrota atsauce uz pH vidējo vērtību. Uzskatīts, ka šī atsauce tāda, kāda tā norādīta produkta specifikācijā, nesniedz nekādu īpašu informāciju. Atzīts, ka pH noteikšana ietilpst augsnes analīzē, kuras rezultātus pēc tam izmanto par pamatu produkta specifikācijā paredzēto mēslošanas plānu sagatavošanai.

Specifikācijas 5. panta 5.3. punkta trešajā daļā svītrota atsauce uz lapu analīzi. Augšņu analīzē iegūtā informācija ir pietiekama zemes mēslošanas darbu plānošanai, tā lai nodrošinātu augiem tādas barības vielas un tādā daudzumā, kādā tiem vajadzīgs. Lapu analīzi parasti veic vienīgi tad, ja to stāvoklis liecina par tādu barības elementu trūkumu kā slāpeklis, cinks un dzelzs; tomēr šī analīze nav lietderīga kārtējās mēslošanas plānošanai.

Specifikācijas 5. panta 5.5. punkta ceturtajā daļā iekļauta iespēja veikt darbus zāles pilnīgai iznīcināšanai vietās, kurās ābeles pārsedz ar tīkliem, lai pasargātu tās no lauku maijvaboles (Melolontha melolontha) uzbrukumiem. Šī prakse ļauj kavēt šā kukaiņa kāpuru attīstību un mazināt ābeļu kultūrai nodarītu kaitējumu.

Specifikācijas 5. panta 5.5. punktā svītrota atsauce uz noteiktu laikposmu apūdeņošanas veikšanai. Tādā veidā kļūst iespējams plānot apūdeņošanas darbus atkarībā no attiecīgā apvidus faktiskajiem laikapstākļiem. Minēts piemērs, ka apūdeņošana pēc septembra mēneša bieži vien ir vajadzīga, lai nepieļautu, ka sals nodara kaitējumu, ja iestājas pārāk liels sausums.

Specifikācijas 5. panta 5.7. punkts sniegts citādā redakcijā, tā lai maksimālā raža 68 t/ha attiektos uz augļiem, kurus paredzēts pārdot svaigus, un lai tā būtu aprēķināta kā visu Alto Adidžē audzēto šķirņu ābolu vidējā raža.

Specifikācijas 5. panta 5.8. punkta otrajā daļā svītroti parametri, kas saistīti ar uzglabāšanu, jo uzglabāšanas tehnoloģija pastāvīgi attīstās, tādējādi pastāvīgi mainās arī tādi uzglabāšanas procesa svarīgākie faktori kā temperatūra un mitrums.

Specifikācijas 5.9. pantā “Mela Alto Adige” jeb “Südtiroler Apfel” realizācijas laiks precizēts atkarībā no produkta specifikācijā paredzēto dažādo šķirņu ābolu novākšanas laiku. Realizācijas laika pagarināšana attiecas uz rudens šķirnēm, kuru augļus novāc septembra otrajā pusē. Turklāt uzsvērts, ka Alto Adidžē pēdējos gados ievērojami uzlaboti uzglabāšanas tehniskie paņēmieni (AC-ULO un DCA); tāpēc, ievērojot ābeļu dārzos labu lauksaimniecības praksi un rūpību, ar kādu ražotāji novāc augļus, kad tie sasnieguši piemērotāko gatavības pakāpi, šie uzglabāšanas paņēmieni ļauj saglabāt augstus augļu kvalitātes standartus arī ilgākā laikposmā.

Visbeidzot, iepakošanas jomā paredzēts atjaunināt produkta specifikāciju saskaņā ar Regulas (EK) Nr. 510/2006 4. panta noteikumiem.

Specifikācijas 5. panta 5.10. punkts sniegts citādā redakcijā. Konkrēti, svītrots atļauto iepakojumu veidu saraksts, jo tas jau paredzēts spēkā esošajos noteikumos.

3.3. Marķējums:

Specifikācijas 8. panta redakcija mainīta, padarot to īsāku un skaidrāku. Konkrētāk, paredzēts, ka norādīt “Mela Alto Adige”Indicazione geografica protetta (itāļu valodā) vai “Südtiroler Apfel” geschützte geografische Angabe (vācu valodā) drīkst arī uz tirdzniecības iepakojumiem un ne tikai uz etiķetēm, ko piestiprina pie iepakojumiem vai atsevišķiem augļiem. Definēts burtu minimālais izmērs vārdiem “Mela Alto Adige” jeb “Südtiroler Apfel”, ko norāda uz iepakojumu etiķetēm, tirdzniecības iepakojumiem un uzlīmēm, ko piestiprina pie augļiem.

Turklāt nosaukumu atļauts izmantot arī apvienojumā ar kolektīvām zīmēm, ja vien tām nav cildinoša rakstura vai tās nav tādas, ka var maldināt patērētāju.

Svītrota norāde par etiķetēm aplīmēto augļu procentuālo daudzumu, tā lai ražotājiem būtu lielāka rīcības brīvība apstākļos, kad pastāvīgi mainās augļu un dārzeņu nozares tirgus prasības.

VIENOTS DOKUMENTS

PADOMES REGULA (EK) Nr. 510/2006

“MELA ALTO ADIGE”/“SÜDTIROLER APFEL”

EK Nr.: IT-PGI-0105-0207-09.09.2011

ACVN ( ) AĢIN ( X )

1. Nosaukums:

“Mela Alto Adige”/“Südtiroler Apfel”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar aizsargāto ģeogrāfiskās izcelsmes norādi “Mela Alto Adige” jeb “Südtiroler Apfel” apzīmē augļus, kuri novākti ābeļdārzos, kas atrodas 4. punktā noteiktajā apgabalā, un kuri patlaban pieder pie šādām šķirnēm, to mutantiem un/vai kloniem: “Braeburn”, “Elstar”, “Fuji”, “Gala”, “Golden Delicious”, “Granny Smith”, “Idared”, “Jonagold”, “Morgenduft”, “Red Delicious”, “Stayman Winesap”, “Pinova” un “Topaz”.

Norādi “Mela Alto Adige” IGP jeb “Südtiroler Apfel” ggA drīkst lietot vienīgi attiecībā uz tiem āboliem, kuriem piemīt raksturīgās un ārējās kvalitātes īpašības, kas katrai šķirnei ir atšķirīgas un ir atkarīgas no šādiem rādītājiem: ārējais izskats, tirdzniecības šķira un lielums, ķīmiskās īpašības, fizikālās īpašības. Pārējās minimālās kvalitātes prasības dažādām šķirnēm un šķirām ir noteiktas attiecīgajos spēkā esošajos Kopienas tiesību aktos.

Augļu cukuru saturam un cietībai, kas izteikta kg/cm2, – šos parametrus mēra divu mēnešu laikā pēc ražas novākšanas – jāatbilst minimālajām vērtībām, kas norādītas attiecīgajām šķirnēm.

“Braeburn”:

— mizas krāsa no zaļas līdz gaišzaļai,

— mizas virskrāsa svītraina no oranžsarkanas līdz koši sarkanai, un tā klāj > 33 % virsmas,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 11 °Brix,

— cietība vismaz 5,5 kg/cm2.

“Elstar”:

— mizas krāsa dzeltena,

— mizas virskrāsa koši sarkana, un tā klāj > 20 % virsmas,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 10,5 °Brix,

— cietība vismaz 5 kg/cm2.

“Fuji”:

— mizas krāsa no gaišzaļas līdz dzeltenai,

— mizas virskrāsa no gaišsarkanas līdz koši sarkanai, gaišsarkanā virskrāsa klāj > 50 % virsmas, turklāt 30 % no tās ir koši sarkanā krāsā,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 12,5 °Brix,

— cietība vismaz 5 kg/cm2.

“Gala”:

— mizas krāsa no dzeltenzaļas līdz zeltaini zaļai,

— mizas virskrāsa sarkana, klāj 20 % virsmas (‘Gala standard’), > 50 % – sarkanajiem klonu augļiem,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 60 mm,

— cukuru saturs lielāks par 10,5 °Brix,

— cietība vismaz 5 kg/cm2.

“Golden Delicious”:

— mizas krāsa no gaišzaļas līdz dzeltenai,

— mizas virskrāsa dažās vidēs sārta,

— rūsinājums – ne vairāk kā 20 % augļu sedz līdz 20 % smalks tīklveida rūsinājums, bioloģiskajiem āboliem pieļaujams rūsinājums atkarībā no otrajai šķirai noteiktā rūsinājuma,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 11 °Brix,

— cietība vismaz 5 kg/cm2.

“Granny Smith”:

— mizas krāsa koši zaļa,

— mizas virskrāsa – vietām iespējams viegls sārtojums,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 10 °Brix,

— cietība vismaz 5,5 kg/cm2.

“Idared”:

— mizas krāsa no dzeltenas līdz zaļai,

— mizas virskrāsa vienmērīgi koši sarkana, un tā klāj > 33 % virsmas,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 10 °Brix,

— cietība vismaz 5 kg/cm2.

“Jonagold”:

— mizas krāsa dzelteni zaļa,

— mizas virskrāsa – “Jonagold” āboliem koši sarkana: svītraini sarkans krāsojums klāj > 20 % virsmas, ‘Jonagored’ āboliem sarkans krāsojums klāj > 50 % virsmas,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 11 °Brix,

— cietība vismaz 5 kg/cm2.

“Morgenduft”:

— mizas krāsa no gaišzaļas līdz dzeltenai,

— mizas virskrāsa vienmērīgi sarkans krāsojums klāj vismaz 33 % virsmas, “Dallago” āboliem spīdīgs, koši sarkans krāsojums klāj vismaz 50 % virsmas,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 10 °Brix,

— cietība vismaz 5 kg/cm2.

“Red Delicious”:

— mizas krāsa dzelteni zaļa,

— mizas virskrāsa: koši sarkans spīdīgs svītrojums klāj > 75 % virsmas, sarkanajiem klonu augļiem krāsojums klāj > 90 % virsmas,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 10 °Brix,

— cietība vismaz 5 kg/cm2.

“Stayman Winesap”:

— mizas krāsa dzeltenīgi zaļa,

— mizas virskrāsa vienmērīgi sarkana ar vieglu svītrojumu > 33 %, “Red Stayman” (“Staymanred”) āboliem krāsojums klāj > 50 % virsmas,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 10 °Brix,

— cietība vismaz 5 kg/cm2.

“Pinova”:

— mizas krāsa no gaišzaļas līdz dzeltenai,

— mizas virskrāsa svītraini sarkans krāsojums klāj > 10 % virsmas,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 65 mm,

— cukuru saturs lielāks par 11 °Brix,

— cietība vismaz 5 kg/cm2.

“Topaz”:

— mizas krāsa no gaišzaļas līdz dzeltenai,

— mizas virskrāsa svītraini sarkans krāsojums klāj > 33 % virsmas,

— tirdzniecības šķira ekstra un pirmā, bioloģiskajiem āboliem arī otrā,

— augļu lielums – minimālais diametrs 60 mm,

— cukuru saturs lielāks par 10,5 °Brix,

— cietība vismaz 5 kg/cm2.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

“Mela Alto Adige” jeb “Südtiroler Apfel” audzēšana un novākšana jāveic 4. punktā noteiktajā ražošanas apgabalā.

3.6. Īpaši noteikumi griešanai, rīvēšanai, iepakošanai, u. c.:

Lai nepieļautu produkta iebojāšanos, piemēram, mizas ieplaisājumus, sasitumus, kuru rezultātā veidojas mīkstuma iebrūninājumi un citi bojājumi, iepakošanas un iesaiņošanas darbībām jānorisinās noteiktajā ģeogrāfiskajā apgabalā. Šādas saiknes pamatā ir lielā pieredze, ko nozares uzņēmēji, kuru darbības vēsture noteiktajā apgabalā Alto Adidžē jau pārsniedz 40 gadus, uzkrājuši novāktā produkta pārvaldībā.

3.7. Īpaši noteikumi marķēšanai:

Uz marķējuma, kas jāpiestiprina pie iepakojumiem vai tirdzniecības iepakojumiem, vai atsevišķiem augļiem, jābūt norādei “Mela Alto Adige”Indicazione geografica protetta (itāļu valodā) jeb “Südtiroler Apfel”geschützte geografische Angabe (vācu valodā). To burtu augstumam, kuri izmantoti norādē “Mela Alto Adige” jeb “Südtiroler Apfel”, ko atveido uz izmantotā marķējuma, kuru piestiprina pie iepakojumiem vai tirdzniecības iepakojumiem, jābūt vismaz 2 mm. Uzlīmēs, ko piestiprina pie atsevišķiem augļiem, to burtu augstumam, kas izmantoti, atveidojot norādi “Mela Alto Adige” jeb “Südtiroler Apfel”, jābūt vismaz 0,8 mm.

Līdztekus aizsargātajai ģeogrāfiskās izcelsmes norādei ir atļauts lietot grafiskas norādes un/vai simbolus, kuri attiecas uz nosaukumiem, konsorciju un/vai atsevišķu uzņēmumu tirdzniecības zīmēm, ja vien tie nav cildinoši vai nemaldina pircēju.

4. Precīza ģeogrāfiskā apgabala definīcija:

Ģeogrāfiskajā apgabalā, kur ražo “Mela Alto Adige” jeb “Südtiroler Apfel”, ietilpst daļa Bolzano autonomās provinces teritorijas – Alto Adidže (Dienvidtirole), kopumā ietverot 72 pašvaldības.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Alto Adidžē valda ļoti labvēlīgi apstākļi ābolu audzēšanai: gada laikā caurmērā ir 300 saulainu dienu. Vēlu vasarā un rudenī ir raksturīgas diennakts temperatūras svārstības. Dienā temperatūra var sasniegt 30 °C, turpretim naktī tā var noslīdēt līdz pat 8–10 °C. Lielākā daļa produkcijas nāk no saimniecībām, kuru teritorija izvietota augstāk par 500 m virs jūras līmeņa. Neparasti auglīgās augsnes ir vieglas, labi drenētas un piesātinātas ar skābekli. Līdz ar to labi attīstās sakņu sistēma. Augsnēs ir vidēji vai ļoti labi izveidojies humusa horizonts.

5.2. Produkta specifika:

“Mela Alto Adige” jeb “Südtiroler Apfel” atšķiras ar īpaši izteiktu krāsu un garšu, blīvu mīkstumu un labām uzglabāšanās īpašībām; šādi kvalitātes rādītāji izveidojušies ciešā mijiedarbībā ar augsnes īpašībām un klimatiskajiem apstākļiem, kā arī ražotāju profesionālismu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Alto Adidžes dārzkopju agrotehniskā prakse, optimāli izmantojot veģetācijas perioda un ražošanas cikla attiecības, ļauj iegūt augstas kvalitātes ābolus. “Mela Alto Adige” jeb “Südtiroler Apfel” ražo, lietojot tehniskos paņēmienus un metodes ar nelielu ietekmi uz vidi. “Mela Alto Adige” jeb “Südtiroler Apfel” ražošanas sistēmas izstrādātas, lai iespējami labāk izmantotu ražošanas apgabala sniegtās dabiskās augsnes un klimatisko apstākļu priekšrocības. Lielais tiešās saules gaismas stundu skaits apvienojumā ar vēsajām naktīm un niecīgo nokrišņu daudzumu nodrošina augļiem īpaši izteiktu garšu un krāsu. Augļudārzu izvietojums augstumā no 200 līdz 1 000 m virs jūras līmeņa un vieglās, labi aerētās augsnes nodrošina augļiem intensīvu aromātu, blīvu mīkstumu un no tā izrietošo labo saglabāšanos. Turklāt ābelēm tiek nodrošināta barības vielu piegāde, līdzsvaroti veicot mēslošanu, pamatojoties uz augsnes analīžu rezultātiem, tādējādi veicinot augļu kvalitāti un vienlaikus samazinot fizioloģisko slimību attīstību.

Pateicoties labvēlīgajiem augsnes un klimatiskajiem apstākļiem, ābolu audzēšana Alto Adidžē no kādreizējiem paņēmieniem, kad izmantoja tikai vietējās šķirnes, pārgājusi uz jauniem, plašākiem paņēmieniem, iekļaujot arī citu zemju šķirnes, kas labi pielāgojušās vietējam klimatam, kā to apliecina daudzi rakstu avoti. Jau viduslaikos Alto Adidžes kalnos zemnieku saimniecībās bija izplatīta dažādu šķirņu ābolu un bumbieru audzēšana, kurus ģimenes izmantoja pārtikas pašapgādei. Sākot ar 19. gadsimta vidu, augļkopība pārvērtās par plaukstošu ražošanas nozari ar noieta tirgu ārzemēs – Vīnē, Insbrukā, Monako, Varšavā un Pēterburgā. No 19. gadsimta vidus aizsākās Alto Adidžes augļkopības modernizācija. 1830. gadā skolotājs Johans Jakobs Pells (Johann Iakob Pöll) izdeva pirmo augļkopības mācību grāmatu, un 1872. gadā jaundibinātajā Adidžes sv. Miķeļa Lauksaimniecības institūtā augļkopība tika izdalīta kā atsevišķs mācību priekšmets. 1856. gada Bolzano lauksaimniecības biedrības augu sarakstā jau uzskaitītas 193 audzēto ābolu šķirnes. Vēsturiski nozīmīgāko darbu par Alto Adidžes augļu un dārzeņu audzēšanu sarakstījis Karls Maders (Karl Mader); tā 1894. un 1904. gada izdevumos ir minētas gandrīz 40 visā Alto Adidžes teritorijā ļoti izplatītas šķirnes.

Visu šo vides faktoru kopums apvienojumā ar gadsimtiem ilgo cilvēka darbību, pateicoties dziļai mijiedarbībai starp ābeļu audzēšanu un teritorijas un vides saglabāšanu, kas tipiska vietējai ražošanas sistēmai, veicina “Mela Alto Adige” jeb “Südtiroler Apfel” reputāciju, kas atzīta gan pašu zemes, gan starptautiskā tirgū.

Mūsdienās šajā ābolu ražošanas nozarē ir iesaistīti 8 000 ražotāju, vairums no kuriem ir apvienojušies kooperatīvos, 2 500 iesaiņošanas centru darbinieku un 12 000 cilvēku, kas tiek nodarbināti ražas novākšanā.

Atsauce uz specifikācijas publikāciju:

Valdība ir uzsākusi valsts iebildumu procedūru, ar AĢIN “Mela Alto Adige” jeb “Südtiroler Apfel” apzīmētā produkta specifikācijas grozījumu pieteikumu 2011. gada 16. jūlijā publicējot Itālijas Republikas Oficiālā Vēstneša (Gazzetta ufficiale della Repubblica italiana) 164. numurā.

Produkta specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietni (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 93, 31.3.2006., 12. lpp.